A film világpremierjét a TCL Chinese Theatre-ben tartották 2015. május 7-én. A nyilvános vetítések 2015. május 14-től kezdődtek, és szerepelt a 68. cannes-i filmfesztivál versenyen kívüli programjában is. A kritikusok melegen fogadták, némelyikük egyenesen minden idők legjobb akciófilmjének nevezte "A harag útjá"t. Dicsérték a színészi játékot, a rendezést, a forgatókönyvet, a trükköket, a kaszkadőrjeleneteket és az akciót is. A film több mint 374 millió dollárt hozott világszerte, ezzel a legsikeresebb "Mad Max"-film.